Kommissionens beslutning

af 16. januar 2001

om ændring af Kommissionens beslutning 2000/532/EF for så vidt angår listen over affald

(meddelt under nummer K(2001) 108)

(EØS-relevant tekst)

(2001/118/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 75/442/EØF af 15. juli 1975 om affald(1), senest ændret ved Kommissionens beslutning 96/350/EF(2), særlig artikel 1, litra a),

under henvisning til Rådets direktiv 91/689/EØF af 12. december 1991 om farligt affald(3), ændret ved direktiv 94/31/EF(4), særlig artikel 1, stk. 4, andet led, og

ud fra følgende betragtninger:

(1) Kommissionens beslutning 2000/532/EF af 3. maj 2000 om afløsning af beslutning 94/3/EF om udarbejdelse af en liste over affald i henhold til artikel 1, litra a), i Rådets direktiv 75/442/EØF om affald og Rådets beslutning 94/904/EF om udarbejdelse af en liste over farligt affald i henhold til artikel 1, stk. 4, i Rådets direktiv 91/689/EØF om farligt affald(5) bør ændres i lyset af de anmeldelser, medlemsstaterne har indgivet i henhold til artikel 1, stk. 4, andet led, i direktiv 91/689/EØF.

(2) De i denne beslutning fastsatte foranstaltninger er i overensstemmelse med udtalelse fra det udvalg, der er nedsat ved artikel 18 i direktiv 75/442/EØF -

VEDTAGET FØLGENDE BESLUTNING:

Artikel 1

I beslutning 2000/532/EF foretages følgende ændringer:

1) Artikel 2 affattes således:

"Artikel 2

Affald, der er klassificeret som farligt, anses for at udvise en eller flere af de egenskaber, der er anført i bilag III til direktiv 91/689/EØF og, med hensyn til H3 til H8, H10(6) og H11 i dette bilag, en eller flere af følgende egenskaber:

- med flammepunkt <= 55 °C

- med indhold af et eller flere stoffer, der er klassificeret(7) som meget giftige, i en koncentration på tilsammen >= 0,1 %

- med indhold af et eller flere stoffer, der er klassificeret som giftige, i en koncentration på tilsammen >= 3 %

- med indhold af et eller flere stoffer, der er klassificeret som sundhedsskadelige, i en koncentration på tilsammen >= 25 %

- med indhold af et eller flere ætsende stoffer, der er klassificeret med R35, i en koncentration på tilsammen >= 1 %

- med indhold af et eller flere ætsende stoffer, der er klassificeret med R34, i en koncentration på tilsammen >= 5 %

- med indhold af et eller flere lokalirriterende stoffer, der er klassificeret med R41, i en koncentration på tilsammen >= 10 %

- med indhold af et eller flere lokalirriterende stoffer, der er klassificeret med R36, R37, R38, i en koncentration på tilsammen >= 20 %

- med indhold af et stof, der vides at være kræftfremkaldende (kategori 1 eller 2), i en koncentration på >= 0,1 %

- med indhold af et stof, der vides at være kræftfremkaldende (kategori 3), i en koncentration på >= 1 %

- med indhold af et reproduktionstoksisk stof i kategori 1 eller 2, der er klassificeret med R60, R61, i en koncentration på >= 0,5 %

- med indhold af et reproduktionstoksisk stof i kategori 3, der er klassificeret med R62, R63, i en koncentration på >= 5 %

- med indhold af et mutagent stof i kategori 1 eller 2, der er klassificeret med R46, i en koncentration på >= 0,1 %

- med indhold af et mutagent stof i kategori 3, der er klassificeret med R40, i en koncentration på >= 1 %."

2) Bilaget affattes som bilaget til denne beslutning.

Artikel 2

Denne beslutning anvendes fra den 1. januar 2002.

Artikel 3

Denne beslutning er rettet til medlemsstaterne.

Udfærdiget i Bruxelles, den 16. januar 2001.

På Kommissionens vegne

Margot Wallström

Medlem af Kommissionen

(1) EFT L 78 af 26.3.1991, s. 32.

(2) EFT L 135 af 6.6.1996, s. 32.

(3) EFT L 377 af 31.12.1991, s. 20.

(4) EFT L 168 af 2.7.1994, s. 28.

(5) EFT L 226 af 6.9.2000, s. 3.

(6) I direktiv 92/32/EØF om syvende ændring af direktiv 67/548/EØF indførtes udtrykket 'reproduktionstoksisk', idet udtrykket 'teratogen' blev erstattet med det tilsvarende begreb 'reproduktionstoksisk'. Dette udtryk anses for at svare til egenskaben H10 i bilag III til direktiv 91/689/EØF.

(7) Både klassifikationen og R-numrene henviser til direktiv 67/548/EØF om tilnærmelse af lovgivning om klassificering, emballering og etikettering af farlige stoffer (EFT L 196 af 16.8.1967, s. 1) og ændringerne hertil. Koncentrationsgrænserne henviser til de grænser, der er fastsat i direktiv 88/379/EØF om tilnærmelse af medlemsstaternes love og administrative bestemmelser om klassificering, emballering og etikettering af farlige præparater (EFT L 187 af 16.7.1988, s.1) og ændringerne hertil.

BILAG

"BILAG

Liste over affald i henhold til artikel 1, litra a), i direktiv 75/442/EØF om affald og artikel 1, stk. 4, i direktiv 91/689/EØF om farligt affald

Indledning

1. Denne liste over affald er en harmoniseret liste over forskellige typer affald. Den vil blive gennemgået regelmæssigt på grundlag af ny viden og, især, nye forskningsresultater og vil om nødvendigt blive revideret i overensstemmelse med artikel 18 i direktiv 75/442/EØF. At et materiale er optaget på listen, betyder dog ikke, at det optræder som affald i alle sammenhænge. Et givet materiale er kun relevant i denne sammenhæng, hvis definitionen på affald i artikel 1, litra a), i direktiv 75/442/EØF er opfyldt.

2. Affaldet på listen er omfattet af direktiv 75/442/EØF, medmindre artikel 2, stk. 1, litra b), i nævnte direktiv finder anvendelse.

3. De forskellige typer affald på listen er identificeret ved den sekscifrede kode for affaldet og kapitelkoderne på henholdsvis to og fire cifre. Dette betyder, at der bør tages følgende skridt for at identificere en affaldstype på listen:

3.1. Affaldskilden identificeres i kapitel 01 til 12 eller 17 til 20, og affaldets sekscifrede kode identificeres (bortset fra koder, der ender på 99 i disse kapitler). En virksomhed kan være nødsaget til at klassificere sine aktiviteter i flere kapitler. F.eks. kan en bilfabrikant finde sit affald opført i kapitel 12 (affald fra formning og overfladebearbejdning af metal), 11 (uorganisk affald indeholdende metaller fra overfladebehandling af metal) og 08 (affald fra anvendelse af maling og lak), afhængigt af procestrin. Bemærk: separat indsamlet emballageaffald (herunder blandinger af forskellige emballagematerialer) klassificeres i 15 01 og ikke i 20 01.

3.2. Kan der ikke findes en passende affaldskode i kapitel 01 til 12 eller 17 til 20, søges det pågældende affald i kapitel 13, 14 og 15.

3.3. Kan ingen af disse koder anvendes, identificeres affaldet i henhold til kapitel 16.

3.4. Er affaldet heller ikke opført i kapitel 16, anvendes kode 99 (affald ikke andetsteds specificeret) i den del af listen, der svarer til den på første trin identificerede aktivitet.

4. Affald på listen, der er efterfulgt af "*", betragtes som farligt affald i medfør af direktiv 91/689/EØF om farligt affald og er omfattet af bestemmelserne i dette direktiv, medmindre samme direktivs artikel 1, stk. 5, finder anvendelse.

5. I denne beslutning forstås ved "farligt stof" ethvert stof, som er eller vil blive klassificeret som farligt i direktiv 67/548/EØF og i ændringerne hertil; ved "tungmetal" forstås enhver forbindelse af antimon, arsen, cadmium, chrom (VI), kobber, bly, kviksølv, nikkel, selen, tellur, thallium og tin, også i metalform, så vidt som de er klassificeret som farlige stoffer.

6. Hvis en affaldstype identificeres som farlig på grundlag af en specifik eller generel henvisning til farlige stoffer, er affaldet kun farligt, hvis disse stoffer er til stede i tilstrækkelig stor koncentration (dvs. vægtprocent) til, at affaldet udviser en eller flere af de egenskaber, der er opført i bilag III til direktiv 91/689/EØF. Med hensyn til H3 til H8, H10 og H11 finder artikel 2 i nærværende beslutning anvendelse. For egenskaberne H1, H2, H9 og H12 til H14 indeholder artikel 2 i denne beslutning ingen specifikationer på indeværende tidspunkt.

7. I tråd med direktiv 1999/45/EF, hvor det i præamblen hedder, at der for legeringers vedkommende bør foretages yderligere vurderinger, fordi det ikke altid er muligt at afgøre deres egenskaber præcist ved hjælp af de for tiden tilgængelige almindelige metoder, gælder bestemmelserne i artikel 2 ikke for rene metallegeringer (ikke kontamineret af farlige stoffer). Dette vil være tilfældet, indtil Kommissionen og medlemsstaterne har afsluttet de yderligere undersøgelser, de har givet tilsagn om vedrørende klassificering af legeringer. For affald, som udtrykkeligt er optaget på denne liste, bevares den nuværende klassificering.

8. Der er anvendt følgende regler for nummerering af rubrikkerne på listen: For affaldstyper, der ikke er ændret, er koderne fra beslutning 94/3/EF anvendt. Affaldskoder, der er ændret, er blevet slettet og forbliver tomme, så forvirring undgås efter gennemførelsen af den nye liste. Affald, der er tilføjet, er forsynet med en kode, som ikke har været anvendt i beslutning 94/3/EF og 2000/532/EF.

INDHOLDSFORTEGNELSE

>TABELPOSITION>

>TABELPOSITION>"